Rapport fra høstsemesteret 2004

Macquarie University
Macquarie University henter internasjonale studenter på flyplassen når de ankommer. De skal i alle fall det. Da vi kom var det derimot ingen som ventet på oss og etter å ha ventet en stund og ringt universitetet ble vi lovet at det var en på vei for å hente noen andre og at hans skulle få beskjed om å hente oss også. Men etter mye venting og atter mer venting innså vi til slutt at ingen kom og kontaktet universitetet for fjerde gang. Da fikk vi beskjed om å ta en drosje og at de skulle refundere drosjeregningen, noe de gjorde uten problemer. De beklaget så mye for at vi hadde ventet på flyplassen i nærmere tre timer og kunne ikke skjønne hva som hadde skjedd for dette hadde aldri skjedd før. Men jeg så flere andre som også klager på flyplasshentingen. 

Vi valgte å la Macquarie University ordne med bolig til oss og hadde på forhånd bestemt oss for å bo i ’Balaclava appartements’. Her bodde det ikke bare studenter og de var derfor strenge på at det skulle være noe bråk som forstyrret naboer etter klokken 10. Det var det heller ikke og vi trivdes godt der. Leilighetene ligger ca. 5 min fra universitetsområdet, 1 min fra matvarebutikken og 15 min fra Macquarie kjøpesenter som inneholder alle butikkene du finner i nærområdet (unntatt matvare foretningen rett over gata fra der vi bodde). Det eneste jeg har noe å si på når det gjelder leilighetene er at det var veldig dyrt å bo der. Universitetet ligger i et av de bedre strøkene utenfor sentrum og prisene er litt deretter. Jeg delte rom med kjæresten min og vi betalte derfor litt mindre enn om vi skulle hatt vært vårt rom, men det ble allikevel ca 3300 kr i måneden per person. Da hadde vi vårt eget bad, men delte kjøkken, stue og vaskerom med to andre. Hvis du er alene må du betale ca 3700 kr i måneden og i tilegg dele badet med en annen. Du får det litt billigere hvis du binder deg til å bo der et helt år, istedenfor bare et halvt år som vi gjorde. Men det er lett å finne noe på egenhånd når du kommer dit og det er nesten garantert billigere. Det henger lapper med rom til leie over alt på universitetet og på telefonstolper og lignende i nærheten av universitetet. Spesielt lett å finne noe er det hvis du er jente og ikke røyker. Angående leilighetene må jeg bar til slutt tilføye at de på ’Accommodation Office’ som hjalp oss hvis det var noe vi manglet i leiligheten var veldig hyggelige. De husket alltid navnet ditt og hvor du bodde og virket oppriktig lei seg når det var noe som ikke fungerte og som ikke var blitt ordnet slik vi hadde bedt om. 

Som utvekslingsstudenter begynte vårt program en uke før undervisningen begynte. Universitetet hadde lagt opp til mange ’bli kjent’ aktiviteter som f.eks. grilling og reptilshow på universitetet, utflukt til Luna Park (en liten fornøyelsespark rett ved Sydney Harbor Bridge), middag med aboriginal dans i Darling Harbor (Sydneys Aker Brygge) og selvfølgelig fester. Å gi utvekslingsstudentene en bra start og gode anledninger til å bli kjent var noe de tydeligvis la mye vekt på og det var en absolutt bra uke.

Når det gjelder undervisning og det faglige opplegget på universitetet generelt er det på enkelte punkter ganske ulikt fra Norge. Skippertaksmetoden vil absolutt ikke fungere i Australia. I de fleste fag hadde jeg hjemmelekser som måtte leveres inn hver uke, det ble ført fravær på alle øvingstimer, noen fag har prosjektoppgaver og fremføringer, i et fag måtte vi levere en forskningsrapport og dele ut og samle inn spørreskjema og i alle fag er det midtveis eksamener. Alt dette teller på sluttkarakteren i faget. Alle sånne ting tar veldig mye tid og det føles som om man er tilbake på ungdomskolen. Her er det ikke mye ansvar for egen læring, men nøye oppfølging av at du gjør det du skal. Om man liker det eller ikke vil være opp til hver enkelt. Personlig foretrekker jeg å få legge opp mitt eget løp. Jeg synes det er viktigst at du har skjønt ting til slutteksamen og om du ikke har skjønt en ting i begynnelsen av året og dermed ikke fått gjort leksen ordentlig synes jeg ikke det skal kunne trekker deg ned en karakter når alt telles opp. En annen ting er selvfølgelig at hvor bra karakter en får på gruppearbeid er veldig avhengig av gruppa du havner på. Noen vil bare bestå, andre vil gjøre det bra og da ender det som regel med bare så vidt bestått hvis ikke noen gjør ekstra mye arbeid. At gruppearbeid derfor teller en tredjedel av karakteren kan føles litt demotiverende. Gode og dårlige forelesere finnes det over alt verden og Macquarie er intet unntak. Noen var engasjerte og motiverende andre burde ikke hatt som jobb å forelese. De jeg mener ikke burde holdt forelesninger på Macquarie var faktisk veldig engasjerte, men de var innvandrere og engelsken deres var langt dårligere enn min. Når man ikke skjønner mesteparten av hva de sier hjelper det lite at det de sier kanskje er veldig bra. 

Til slutt må det nevnes at en del syntes universitetet lå for langt i fra byen. Jeg visste det lå et stykke utenfor byen og synes det lå greit til, men en del syntes som følte seg isolert. Å bo i byen kan derfor være lurt hvis du vil få med deg mest mulig av livet i en storby. Problemet er at du må bruke mye tid, og en del penger (Du får bare studentrabatt, som er halv pris, hvis du er ’exchange student’ eller australsk student, men ikke hvis du er student fra utlandet som ikke er tatt opp som exchange), på buss frem og tilbake. Når det ikke er rushtid bruker de kjappeste bussene bare 30 min inn til sentrum, men i rushtiden må du regne med å bruke minst en time på buss hver vei. Sannsynligvis mer. Derfor var det en del av dem jeg ble kjent med som bodde i byen som etter hver ikke gadd å komme på forelesninger.

Alt i alt er jeg glad jeg tok et semester på Macquarie. Macquarie er visstnok kjent for å ha en veldig god økonomiavdeling, men om den var bedre enn ved andre universiteter i Australia er vanskelig for meg å si. Som nevnt var det både positive og negative sider ved universitetet.

Marianne Afdal
☺

Macquary University ligger ca 30-40 minutter med bil utenfor Sydney sentrum. Det er et stort universitet med nærmere 20 000 studenter som studerer ulike fagområder. Til tross for størrelsen har skolen en ganske intim atmosfære med store grønt områder og med skolens bibliotek og kantine som naturlige samlingspunkt. Skolen tar i mot mange utvekslingsstudenter. Disse kommer først og fremst fra Asia, USA og Skandinavia (det må her nevnes at Sydney ikke på langt nær kan sammenlignes med Brisbane/Surfer’s paradice når det gjelder oppsamling av norske studenter, noe som bare taler til dens fordel…skal man først til utlandet er det jo litt hyggelig å ikke bare møte nordmenn…)

Skolen tilbyr utenlandske studenter å bo i leiligheter både på campus og i vanlig nabolag i nærheten av skolen. Skolen er ganske flink til å sette sammen folk på ca samme alder og med litt like ambisjoner når det gjelder festing kontra studering. Hvis man heller vil reise ned og forsøke å finne leilighet på egen hånd, lar dette seg godt gjøre og det finnes mange byråer man kan ta kontakt med. Dette er som regel et rimeligere alternativ og man har da muligheten til å bo i Sydney sentrum i stedet for i området rundt universitetet.

Det faglige

Reiser man til Australia for å studere, må man være forberedt på at [image: image3.jpg]


skolen krever en del arbeid. Det faglige nivået er omtrent som i Norge(Høyskolen i Oslo), men på grunn av mye prøver, innleveringer, presentasjoner og obligatorisk undervisning må man nok regne med at det går med en del tid til skolearbeid. Til gjengjeld er dette en studie måte som kan være både mer lærerik og spennende enn å bare ha en eksamen i slutten av semesteret.

Fag på 300-nivå krever som regel mest jobb siden dette er avsluttende fag.

Selv hadde jeg følgende fag:

1. International Marketing: Dette er ikke et vanskelig fag, men det krever mye arbeid. I løpet av semesteret hadde vi et lite og et stort gruppearbeid, to presentasjoner og to eksamener. Faget går gjennom ulike aspekter ved Internasjonal Markedsføring og globalisering.

2. Cross cultural Management: Dette er et mykt fag som tar for seg kulturelle problemstillinger knyttet opp til næringslivet. Undervisningen legger opp til at studentene bidrar med kommentarer og synspunkt. Mye vekt er lagt på individuell essay skriving.

3. Financial Management: Dette faget er ganske omfattende, men et veldig lærerikt og grundig kurs for den som er interessert i finans. Det ble holdt to små prøver i løpet av semesteret og en eksamen til slutt.

4. Economic Development: Et samfunnsøkonomisk fag som bl.a. ser på karakteristisk trekk ved ulands økonomi, og ulike teorier om økonomisk vekst. Veldig bra forelesere. Her ble det også avholdt to multiple choice prøver og en gruppe presentasjon i løpet av semesteret i tillegg avsluttende eksamen.

Sydney

Sydney er en fantastisk by, jeg har til gode å høre noen si noe negativt om denne byen. Her finner du alt: Nydelige strender, bra shopping og spennende kultur- og uteliv. Sydney er Australias største by med ca 5 millioner innbyggere og er på alle måter er en internasjonal metropol. Til tross for dette har den likevel en typisk australsk ”lied back” mentalitet, og folk er veldig hyggelige. Sydney ligger i staten New South Wales ganske langt sør på øst kysten. Øst kysten er nok Australias mest populære reisemål, med byene Melbourne, Sydney og Brisbane. I tilegg finnes veldig fine ferie steder oppover hele kysten( ”Sunshine coast” og ”Gold Coast”) I nord øst ligger det berømte korall revet ”Great barier rief” dette området er veldig populært for dykking og seiling. [image: image4.jpg]



For mer informasjon om Macquarie University, gå til hjemmesiden http://www.mq.edu.au



Kristina Erika Sætre
